Waar was dié Blou Bulle die hele seisoen?SP Marais – 30 punte. (Foto: WP Rugby) Die Blou Bulle se ondersteuners kan hulle met reg die vraag afvra waar die span die hele seisoen was, wat die voortstormende Westelike Provinsie Saterdag op Nuweland ná ʼn naelkoustryd in bykomende tyd ingedwing het. Die verdedigende Curriebeker-kampioen het op die ou end met 35-32 gewen. Vir ʼn span wat haas geen kans gegun is om die Curriebeker-halfeindstryd te wen nie, het die Blou Bulle ʼn allemintige vertoning van durf gelewer. Ironies genoeg was dit ʼn hoogvat in die 95ste minuut wat die Bulle die nekslag toegedien het, toe SP Marais met sy sewende strafdoel van die wedstryd geslaag het. Hy het uiteindelik 30 van die wenspan se 35 punte aangeteken, en die WP kan maar iewers ʼn gedenksteen, of iets, vir hom oprig. Hy het waarskynlik voorkom dat dié geldelik sukkelende bond ʼn hele R10 miljoen sou moes inboet as Nuweland die aanbieding van die eindstryd afgestaan het. Ongelooflike swak dissipline het die Blou Bulle hul oomblik van glorie in die halfeindronde van die reeks gekos. Verbete aanvalswerk in die laaste tien minute van die kragmeting – met die Streeptruie wat merkwaardig rotsvas verdedig het – is beloon toe die Blitsbok Dylan Sage die gelykmakende drie (32-32) in die 80ste minuut gedruk het. Die sterk wind het Manie Libbok se doelskop weggewaai. Ongeag die feit dat die Bulle albei die eerste helfte se drieë gedruk het, het hulle oorvloed oortredings Marais in staat gestel om met vyf strafdoele die WP deurentyd in die prentjie te hou (15-17). Selfs Marais se drie in die 51ste minuut het gevolg op ʼn lynstaan ná die Bulle vir ʼn opsetlike neerklap van die bal gestraf is. En die Bulle? Behalwe vir die swak dissipline, moes hulle die beroepswedders wat die WP se wenkans op 14/1 gestel het, benoude oomblikke besorg het. Hoekom kon hulle die res van die seisoen nie só speel nie? Puntemakers – WP 35 (15) – Drieë: SP Marais, Paul de Wet. Doelskoppe: SP Marais (2). Strafdoele: SP Marais (7). Blou Bulle 32 (17) – Drieë: Ruan Steenkamp, Duncan Matthews, Manie Libbok, Dylan Sage. Doelskoppe: Manie Libbok (3). Strafdoele: Manie Libbok (2).